乙速孤神庆 乙速孤神庆碑
　　天地之大德曰生，圣人之大宝曰位。生不可以无宰，俟有道以存之；位不可以无寄，属有德以尊之。故创极剖天，张维辟宇。大君有作，〇〇〇而乘云；〇士聿兴，仰登山而捧日。可久可大，阐洪业而非常；立德立功，垂大名於不朽。存而为一时之杰，殁而为一代之英，爰有异人，今可得而闻矣。公讳神庆，字昭祐，其先王氏，太原人也。昔房〇以天戈耀象，六英开凤舞之祥；后弃以星祑兴农，万里厝鸾歌之域。帝图克峻，王道攸归。周德方隆，翦商以光其业；齐功可遂，败敌而有其勋。官族著乎天下，〇绪倾乎海内。五代祖显，後魏拜骠骑大将军。伟德挺生，禀嵩岱之精魄；洪川派别，江海之波澜：特拔千仞，盘纡九野。遂赐姓为乙速孤氏，始为京兆醴泉人焉。有命承家，代功居宠，然後以周畿委辂，奉春异钟鼎之门；汉殿乘轩，田秋匪璋之操。〇其荣阀，故无得而傅之。曾祖贵，齐右卫大将军、仪同三司、使持节都督岐州诸军事、岐州刺史，周上开府仪同三司、〇附大夫，随河州诸军事、河州刺史、河州总管、太子右庶子、和仁郡开国公。祖安，齐前锋都督，周右武候、右六府、骠骑将军、开府仪同三司、使持节长州诸军事、长州刺史，隋益州都督，袭封和仁郡开国公。拜前拜後，惟昭惟穆，咸以忠贞之操，并资文武之材。科始一心，虽百君而每合；出入三代，居八命而逾荣。父晟，皇朝上开府、右武候、右廿府、左车骑将军，转骠骑将军。令绪逾崇，高门克大，岳灵凤德，绍贤哲以相趋；河目黾纹，〇公侯而继出。公山资海授，星杰雷英，跨俗腾彩，惊时瞩。虽仲连飞兔，追日电以长鸣；而诸葛卧龙，候风云而戢景。俄属鼋鼍驾海，鹤凌江，黄神吟而宇县分，素灵叹而区域震。高祖神尧皇帝开天躧步，翼日腾精，偃横流於九海，荡洪氛於八极。云雷喷薄，兴於晋水之湄；天地氤氲，辟於渭川之渗透。於时邑居幅裂，豪俊棋分。鹊起逢时之心，寰中既扰；乌止於谁之室，宇内攸瞻。公乃存悟井之深几，载驱骊阜；知跃泉之秘迹，言访龙田。狱讼归禹，不忘於寤寐；歌舞迎周，独断於襟抱。以义宁之始，乃奉见於泾阳，初蒙恩命，预参秦府，从平京邑，授通议大夫，赐物六十段。戎章克峻，虽策勋而既重；国图伊始，以门胄而方荣。乃取祖长州府君之资任右亲卫。於时虽地开金策，翦鹑甸而斯安；而池〇玉〇，乱难津而未靖。公於是奉陪八校，薄伐三川，从讨王充，破青城堡，赐物一百段，并袍彩牛等，加勋大将军。武德元年又征薛举，二年复破武周。神兵四举，每推立於後服；英图百胜，必贾勇於先登。时宋金刚尚凭地险，更劳天伐。公乃因机有捷，烛云火之高辉；应变无方，刊风灰之远阵。平冠之後。蒙赐马及金鞍彩物百段。王充以巨猾窥舋，假位号於成周；建德以大资因时，窃仁义於全赵。恃连难之援，以兴危邦；讬刑马之盟，方为与国。太宗乃韬龙豹，旅貔貅，黄钺排天，朱旗断雾，沸洛川而愤角，震嵩岩而叠鼓。王充以迭食为命，不移蛩駏之心；建德以弱甲相依，舞舛螳螂之卫。公乃怀奇请奋，受命长驱，破王充千金堡，并从擒建德。预轩圣於玄符，奉翘绩於丹浦。燕赵俄获，蚌为脯而无遗；虞虢终亡，马服舆而不失。加勋柱国，赐物二百段。刘黑闼拥铜马之馀孽，气蕴图南；阻金凤之〇川，兵雄赵北。公乃从平清漳洛水，二〇〇因遂俘之。授上柱国，赐物百段，并〇马等，彩物一百五十段。粤以超时之效，恒当不次之恩。满宠受田，殊非异赏；李忠锡马，远多惭色。寻又从破徐员朗，复著奇勋。既而圣情载洽，念功劳止，特蒙赐〇，用表深荣。太宗以玄云入户，未改唐侯之爵；白水开钱，犹践萧王之号。秦王府妙资左右，公以良家首辟〇令长上，仍赐大袍。既而飞燕侵〇，长虹竭井。虽域中四大，正西北之倾维；而天下一家，有东南之反气。太宗乃殄兹方命，歼厥流言，推大义以龚行，宏至公而克翦。公以九年六月四日，载静奸回，因而侍卫，十〇不〇。既而汾阳脱屣，代邸承祧，高鸟尽而藏弓，归兽存而去战。公乃方从挟策，且欣蠧矢，结坟籍而为罟，驱礼义以为禽。然以七德攸归，五营斯伫，方始执鞭之任，式隆初篑之基。以贞观五年授右卫勋卫果毅都尉长上，六年〇〇，七年赐绢一百匹，八年授右勋卫校尉。公以怀才乐道，纬武经文，〇而时习，颠沛必於函丈；功成不居，终始存乎退尺。每策勋而命赏，常後已而先人。所以幽谷非迁，望乔木而韬响；渑池徒奋，坐大树而销声。虽薄〇之志每深，而厚禄之期终及。十年蒙授游击将军，守左领军长〇府〇别将，仍於永丰仓留守。佳兵七萃，左带皇畿，敖庾千箱，傍临陕服。正垒壁其斯重，瞻海陵其巳陋。聿兼其任，隆寄存焉。十二年以〇〇璇极西顾，玉鸾东惊。皇舆帝早，肃龙驾於风云；天动神行，扬凤旗於日月。董司戎禁，载伫忠贤。车驾自东都还京，乃敕公检校右勋卫上府郎将。十七年以震宫养德，乾心伫〇，乃下诏曰：「〇〇〇志怀强济，计略沈远，劳效著於戎旅，恪勤宣於阶闼。宜加荣擢，周卫储闱。可守太子右卫率府勋卫郎将。」於是青闱振景，绛地增辉。招摇之桂，连芳共〇；苍琅之竹，比节同〇。十九年马邑愆职，无蹈於骤山之义；龙颜凭怒，有事於辽水之阳。骛雷辎於碣石，洗天兵於海岛。时高宗天皇大帝铜楼毓粹，玉裕流温，中义在悬弓，宜扈於擒纵。而时方主鬯，实资於监抚，乃于定州留守，命公〇〇奉储闱。廿年丁骠骑府君忧去职。逷辍移巷，深悲陟岵。绝浆九日，已摧唐颂之心；茹痛三年，每泣高柴之血。廿三年诏授太子右卫率府翊卫郎将。犀钩在饰，鹤〇登荣。抑礼援琴，仍奏乐风之韵；踰期改燧，更承重日之辉。既而龙跃在天，正银题於紫极；鸿飞渐陆。振玉羽於元霄。高宗即位之後，授右卫郎将。永徽三年，除右骁卫翊卫中郎将。张奂坐帷，奋雄边之远略；马卿建节，驰喻蜀之高文。才宦双美，括囊千载。五年诏授太子右虞候副率，寻加兼太子右虞候副率。徐邈授经之彦，师表攸存；卞敦良将之才，闲邪是属。公之授也，斯实兼焉。俄属六麟徐驾，御西京之雾；雨五斗遐拂，俯东洛之风烟。钩陈〇委，英贤是赖。驾幸东都之日，检校左领军卫将军，寻又驾幸并州，敕公於并州先置。还东都日。检校右领军卫将军，仍知六闲马事。温骊籋云，贲〇〇於雪谷；瑞〇生风，御珠耀於〇〇。职无不理，帝有嘉焉。俄又兼太子右卫率，〇惟〇秩，实〇兹〇。〇〇〇〇〇建功，茂仲以主门兴绩。瞻言故实，英尚斯途，公以俦之，则为优矣。方冀有仁必寿，有寿必隆。而位未极於钓璜，〇问望周之浦；齿不延於练玉，遽颓观鲁之峰。以显庆五年八月廿四日，遘疾〇〇终於〇〇〇〇〇之私第，春秋六十有二。冕旒兴悼，哀荣兼极，敕书垂慰，賵赠逾隆，诏问嗣子行俨等，并赐物二百段。粤以龙朔三年岁次癸亥二月乙酉朔十九日巽时，永厝於雍州醴泉县履中川，以从先旨，礼也。惟公降辰象纬，诞灵川岳，德光宝璧，舒白气以成虹；才苞利器，横紫气而射斗。昔在髫初，即踰常类。嶷然殊状，如旭日之吐青山；湛乎深识，若明月之含碧海。克岐日就，至性天成。教以义方，则行之靡失；趋而有训，则奉以无违。承颜必当於隐犯，知年每形於喜惧。不愆於德，瞻梓无以措其徽；未尝有过，折蔥无以〇其罚。洎乎历丁艰疚，殆不胜丧。在骠骑府君之忧，公时已班隆贵，屡将毁灭，痛深朝野。於时乃有巢燕，乳於倚庐，观听嗟〇，古今攸绝。岂止许孜永慕，栖鴝翟於虚檐；丁密穷哀，〇鴹凫於〇沼：若斯而已矣，加以友于成性，〇爱为怀。共驾无暌，屡极锺舆之〇；同衾有慰，每追姜室之欢。兄弟数人，公为其长，居上斯睦，抚下惟仁，奕奕增映，怡怡可乐。其後五门将辟，三荆遽惨。公乃责深自箠，悲共气而无终；训切在原，泣分形而有异。虽同胞竟阻，王修之喻罕遵；而推产不干，卜式之资〇给。公以鼎贵馀业，财逾钜万，一无所取，咸以让焉。遐迩嗟服，宗姻骇叹。公以幼承教义，早闻诗礼，德思润已，学尚专门。俄属有隋荡覆，生人殄丧，掷书剑而事干戈，弃俎豆而修军旅。故得艺殚弧矢，精极韬钤。戟枝杨叶，穷取睽之妙；金遗玉堂，尽殆戎之术。所以革车每次，大憝斯歼；〇应〇策，兵无挫锐：非以赏而邀利，宁以功而自伐。然而因时命律，积稔论兵。受而莫违，当厚惠而居百夫之长；推而不有，委荣名而辞万户之侯。卓矣高踪，鲁连岂唯於蹈海；安乎卑位。曼倩遂劳於执戟：大雅君子，斯之谓焉。子国子明经高第、朝请大夫、行绵州司马行俨；宁远将军、守岐阳府长上折冲行均；游击将军、守甘泉府左果毅都尉行方等，或传经综业，或良弓嗣美，诚在孝而斯勇，实致果而为雄。仁者安仁，心无昧於观行；将门有将，理不差於必复。既而匪莪婴酷，悴柏缠哀，攀蠹索而增慕，循凿楹而载感。於是乃与昆季，聚族兴言，以为陵谷难恃。风猷易绝，云台入画，莫究遗芳；天禄藏书，方成蠹简。欲垂不刊之迹，必存无愧之辞。於是爰勒他山，用旌斯烈，庶使波溢渤澥，识堕泪於千龄；麓徙琅琊，传受辛於万古。其词曰：